Yerusalemfɔ akʋ bɛfɩtɛ amʋ́ ɩwɩ bɛɛ,
“Megyi oyin anfɩ Yudafɔ ahandɛ bʋdedunka abʋmɔ nɩ?
Megyi mʋ lɩɩ ahatɔ ɔdɛtɔɩ,
amʋ́tɔ ɔkʋkʋ mɛkpla mʋ a?
Ntɛ ɩlawankɩ amʋ́ ánɩ́ mʋgyi Kristo,
(ɔha amʋʋ Bulu lada mʋ ofuli amʋ) nɩ?
Oyin anfɩ mʋ́ a,
anɩ fɛ́ɛ́ anɩyin ɔtɩnɛá otsu,
tamɛ nɩ Kristo amʋ ɔba a,
ɔhaa mɛ́ɛbɩ ɔtɩnɛá otsu.”
Brɛá Yesu bʋ mʋ́sʋ ɔdɛ atɔ amʋ suna Bulu ɔtswɛkpa wunsɩnɛsʋ ɩnʋ a,
olotsu ɔnɔ fʋa blɩ ɔbɛɛ,
“Mlɩyin mɩ,
mlɩyin ɔtɩnɛá notsu,
tamɛ megyi mɩ onuto tumisʋ nɛba.
Ɔnɔkwalɩpʋ ɔha amʋʋ ɔlɔwa mɩ sɩsɩ amʋ gyi.
Mlɩmeyin mʋ.
Tamɛ mɩ mʋ́ nyin mʋ,
tsufɛ mʋlɔwa mɩ sɩsɩ.
Mʋ wa notsu ba.”
Ɩnʋ bekle abʋkɩta mʋ,
tamɛ bʋmɔpʋ ɩbɩ da mʋ,
tsufɛ mʋ brɛ mɔkʋfʋn.
Tamɛ amʋ́tɔ aha tsɔtsɔɔtsɔ bɔhɔ mʋ gyi.
Mʋ́ sʋ bɛfɩtɛ bɛɛ “Nɩ Kristo amʋ ɔba a,
ɔbɛ́talɩ bwɛ osuna dʋn mʋ́ anfɩ oyin anfɩ dɛbwɛ?”
Brɛá Farisifɔ amʋ bonuá ɔdɔm amʋ bʋdɛ Yesu ɩwɩ asʋn blɩ nklobitɔ a,
amʋ́a Bulu igyi ahapʋ dɛhɛn amʋ bɔwa Bulu ɔtswɛkpa agyopʋ bɛɛ bʋkɩta Yesu.
Ɩnɩ sʋ Yesu lɛbla amʋ́ ɔbɛɛ,
“Ɩlasi nkɛ kpalobi pɛ nétsia mlɩ wa.
Mʋ́ ɔma a,
néyinki yɔ ɔha amʋʋ ɔlɔwa mɩ sɩsɩ amʋ wa.
Mlódunka mɩ,
tamɛ mlɩmóowun mɩ.
Mlɩmɛ́ɛtalɩ ba ɔtɩnɛá mbʋ ɛ ɛkɛkɛɛkɛ.”
Yudafɔ ahandɛ amʋ bɛfɩtɛ aba bɛɛ,
“Nkʋnʋ oyin anfɩ obótu ɔkpa yɔ,
sʋ abódunka mʋ anɩmóowun mʋ?
Ntɛ odekleá ɔbɔ́yɔ Grikifɔ awulu amʋʋ anɩ pɩ badasaɩn yɔ mʋ́sʋ amʋsʋ,
ntɛ obóyosuna Grikifɔ amʋ atɔ?
Asʋn anfɩ ɔdɛblɩ ɛ asɩ mɛ?
Ɔbɛɛ,
‘Mlódunka mɩ,
tamɛ mlɩmóowun mɩ.
Mlɩmɛ́ɛtalɩ ba ɔtɩnɛá mbʋ ɛ.’ ”
Nkɛ amʋ ɛkɛ trahɛá igyi ɛkɛ titriu a,
Yesu lɔkʋsʋ lɩɩ kplʋn blɩ ɔbɛɛ,
“Nɩ ɔmɛwʋlɩ dɛ ɔkʋ a,
ɔba mɩ wa obónun ntsu.
Ɔhagyiɔha ánɩ́ ɔlɔhɔ mɩ gyi a,
‘Nkpa ntsu bɔ́wɩ dalɩ mʋtɔ.’
Alɩ bɔwanlɩn wa Bulu asʋn amʋtɔ nɩ.”
(Ɔŋɛ Wankɩhɛ amʋʋ Bulu ɔbɛ́ha aha ánɩ́ bɔ́hɔ mʋ gyi amʋ ɩwɩ asʋn ɔdɛblɩ.
Alɩ brɛ amʋtɔ a,
Ɔŋɛ Wankɩhɛ amʋ mɔkʋnya ba,
tsufɛ Bulu mɔkʋnya wa Yesu numnyam.)
Brɛá ɔdɔm amʋ bonu Yesu asʋn blɩhɛ anfɩ a,
amʋ́tɔ akʋ bɛblɩ bɛɛ,
“Lɛlɛ,
Bulu ɔnɔsʋ ɔtɔɩpʋ amʋʋ anɩdɛ mʋ ɔkpa kɩ amʋ nɩ.”
Akʋ ɛ bɛɛ,
“Kristo amʋ nɩ!”
Tamɛ amʋ́tɔ akʋ ɛ bɛblɩ bɛɛ,
“Yɛ megyi Galilea ɔmátɔ Kristo amʋ obótsu o.
Bɔwanlɩn wa Bulu asʋn amʋtɔ bɛɛ,
Owie Dawid abusuantɔ Kristo amʋ ɔbɛ́dalɩ tsu.
Bɔ́kwɩɩ mʋ Betlehem,
Dawid wulutɔ.”
Ɩna Yesu ɩwɩ asʋn anfɩ sʋ ɩkʋlɛbwɛ metsia amʋ́tɔ.
Amʋ́tɔ akʋ bekle abʋkɩta Yesu,
tamɛ ɔhaa mɔpʋ ɩbɩ da mʋ.
Ɔma-ɔma a,
Bulu ɔtswɛkpa agyopʋ amʋʋ bɔwa sumbi amʋ bɛsanki ba Bulu igyi ahapʋ dɛhɛn pʋ́ Farisifɔ amʋ wa.
Bɛfɩtɛ agyopʋ amʋ bɛɛ,
“Ntogyi sʋ mlɩmɛkɩta mʋ ba?”
Bɛlɛ mʋ́ ɔnɔ bɛɛ,
“Ɔhaa mɔkʋtɔɩ fɛ oyin anfɩ kɩ!”
Farisifɔ amʋ bɛfɩtɛ amʋ́ bɛɛ,
“Mʋ́ sʋ oyin amʋ lamlɛ mlɩ ɛ.
Mlɩlawun ɔhandɛ ntɛ Farisiyin ɔkʋ lahɔ mʋ gyi kɩ?
Ɛkɛkɛɛkɛ!
Ɔdɔm anfɩ bʋmeyin Mose mbla amʋ ɩwɩ tɔtɔ.
Mʋ́ sʋ Bulu ɔlwɩɩ amʋ́.”
Ɩnʋ Farisifɔ amʋtɔ ɔkʋlɛ,
ogyi Nikodemo amʋʋ ɔlɔyɔ Yesu wa onye amʋ lɛfɩtɛ amʋ́ ɔbɛɛ,
“Anɩ mbla lɛha ɔkpa ánɩ́ abɛ́ha ɔkʋ ɩpɔn asa abɛ́fɩtɛ mʋ ɔnɔtɔ asʋn nu?”
Bɛfɩtɛ mʋ bɛɛ,
“Galileayin fʋ ɛ fʋgyi?
Kɩ Bulu asʋn amʋtɔ wanklaan.
Fówun ánɩ́ Bulu ɔnɔsʋ ɔtɔɩpʋ ɔkʋkʋʋkʋ móotsu Galilea ɔmátɔ.”
[Ɩnʋ amʋ́ fɛ́ɛ́ bɛnatɩ yɔ woyitɔ.